b'\n_START_ARTICLE_\nCaltanissetta (pokrajina)\n_START_SECTION_\nZgodovinske zanimivosti\n_START_PARAGRAPH_\nV pokrajini je bilo leta 1834 popisanih 88 rudnikov \xc5\xbevepla od okoli skupnih 200 na otoku. Delovne razmere rudarjev so bile stra\xc5\xa1ne, a ne samo zaradi telesnega napora. Kovina se je namre\xc4\x8d pridobivala s taljenjem rude, kar je spro\xc5\xa1\xc4\x8dalo ogromne koli\xc4\x8dine \xc5\xbeveplovega dioksida, ki je strupen. \xc5\xa0ele leta 1952 je bil uveden postopek flotacije, a \xc5\xbee leta 1975 so bili vsi rudniki \xc5\xbevepla zaprti. Ostali so v bridkem spominu predvsem otroci, imenovani carusi [kar\xc3\xb9zi], ki so v preteklih \xc4\x8dasih bili nekak\xc5\xa1ni su\xc5\xbenji rudarjev. Ti de\xc4\x8dki, ki so jih revne dru\xc5\xbeine "odstopile" za nekaj denarja, so hodili v najgloblje rove po vre\xc4\x8de \xc5\xbeveplene rude in so jih na hrbtu prina\xc5\xa1ali na povr\xc5\xa1je. Niso dobivali pla\xc4\x8de razen prehrane, ki je bila ve\xc4\x8dkrat le kruh in voda. V rudniku so delali do nabora, a niso bili sprejeti v vojsko, in sicer zaradi zvite hrbtenice ali slepote, zato so ostajali na milost in nemilost rudarjev do smrti.'